和孟阜老梅韵  其一
作者：陳傅良
朝代：宋

paragraphs: 朝遊山南莫北隅，脩竹之下手所披。
五步一顧立不趨，柔枝弱榦千萬餘。
粲然笑倩多新奇，歲寒安用衆穉爲。
驚嗟怪怪丈人行，縞衣藍縷冰斲肌。
莓苔雪片凍不飛，玉飾其末璣衡欹。
藐姑之仙下縹緲，蒼虬爲駕羽葆希。
三閭大夫從女須，枯槁嬋娟却並馳。
張子愛之亦既癡，人不得覷以我歸。
我生自視梅孰如，滄江獨立兒女嗤。
年來稍稍學折枝，柰何復與此老期。